‘Ontplooi polisie by skole’ – LUREugene Tshililo (Foto: Facebook) Die LUR vir onderwys, Matome Chiloane, het Woensdag tydens sy besoek aan die Faranani Primary School in Protea Glen, Soweto, daarop klem gelê dat skole hul eie polisiebeamptes moet hê wat soggens en saans sigbaar is. Dit volg nadat ŉ pa Dinsdag buite dié skool doodgeskiet is toe hy glo ŉ voertuigkaping probeer keer het. Die pa is as die 34-jarige Eugene Tshililo geïdentifiseer. Volgens Chiloane moet veiligheid by skole dringend opgeskerp word, hetsy polisiebeamptes wat by skole patrolleer of mobiele polisiestasies wat naby skole opgerig word. “Indien daar nie ŉ polisiestasie naby ŉ skool in sig is nie, moet mobiele polisiestasies in ŉ minimum radius van een kilometer van die skool opgerig word,” het Chiloane gesê. “Patrollies alleen is nie meer genoeg nie.” Die LUR gaan versoek dat ŉ deel van die 6 000 nuwe polisiebeamptes wat in Gauteng gewerf gaan word, by skole ontplooi word. “Ek gaan vra dat die beamptes soggens en saans in ons skole gestasioneer word.” LUR vir onderwys, Matome Chiloane, se besoek aan Faranani Primary School in Protea Glen, Soweto (Foto: Gauteng departement of education, Twitter) Volgens Phelelani Sidani, wyksraadslid in Protea Glen, moet die gemeenskap terugveg teen misdaad, veral in ’n hoërisikogebied soos dié buurt. Sidani het gepleit vir ŉ volwaardige polisiestasie in die buurt, wat tans net oor ŉ mobiele polisiestasie beskik. Chiloane het sy medelye aan Tshililo se familie betuig. “Die pyn en trauma wat die kind ná sy pa se dood moet ervaar, is onbeskryflik.” Hy het aangedui dat die departement beradingsdienste aan leerders en onderwysers van die skool sal bied. “Die leerders en onderwysers voel nie veilig nie.” Maroela Media het vroeër berig ŉ groep verdagtes het Dinsdag omstreeks 14:00 glo ŉ voertuig wat leerlinge by die skool gaan afhaal, probeer kaap. Tshililo het na wat verneem word, probeer om die kaping te keer en is deur een van die verdagtes doodgeskiet. Die voorval het voor die skool se hoofhek plaasgevind, ten aanskoue van leerlinge en personeel. Die polisie ondersoek die voorval.